別方巖
作者：胡則
朝代：宋

paragraphs: 寓居峰頂寺，不覺度炎天。
山叟頻爲約，林僧每出禪。
虛懷思往事，宴坐息諸緣。
照像龕鐙暗，通宵磬韻傳。
宴心資寂寞，琢句極幽玄。
拾菌寒雲外，烹茶翠竹前。
遠陰臨岳樹，清響落巖泉。
僻道無來客，深秋足亂蟬。
松風生井浪，溪雨長苔錢。
自省浮塵世，終難住永年。
徧遊曾宛轉，欲別重留連。
明日東西路，依依獨黯然。